*Ministru kabineta atbildes vēstules projekts*

**Latvijas Republikas Saeimas Publisko izdevumu un revīzijas komisijai**

*Par normatīvo regulējumu atskurbināšanas pakalpojumu jomā*

Ministru kabinets ir saņēmis un izskatījis Saeimas Publisko izdevumu un revīzijas komisijas (turpmāk – Komisija) 2018. gada 27. marta vēstuli Nr.142.9/12-85/12/18 par normatīvo regulējumu atskurbināšanas pakalpojumu jomā. Komisijas sēdē tika pieņemts lēmums aicināt Ministru kabinetu informēt Komisiju par Valsts kontroles ieteikumu virzību, ar kuru Veselības ministrija, Iekšlietu ministrija, Tieslietu ministrija, Finanšu ministrija, Vides aizsardzības un reģionālās attīstības ministrija (turpmāk – VARAM) un Latvijas Pašvaldību savienība ir aicinātas izstrādāt normatīvo regulējumu atskurbināšanas pakalpojumu jomā.

Ievērojot komisijas lūgumu un ņemot vērā iesaistīto ministriju un citu institūciju sniegto informāciju, Ministru kabinets informē:

**1*.***Saskaņā ar 2014. gada 16. decembra Ministru kabineta protokollēmuma (Prot. Nr. 71, 54. §) (turpmāk – MK lēmums) 2. punktā noteikto, **kā pagaidu risinājums VARAM tika uzdots**, sākot ar 2015. gadu, līdz katra gada 1. februārim izvērtēt pašvaldību iesniegtos valsts budžeta līdzekļu pieprasījumus par iepriekšējo gadu par faktiskajiem izdevumiem, kas radušies atskurbināšanas pakalpojumu sniegšanā diennakts režīmā, sagatavot un noteiktā kārtībā iesniegt Ministru kabinetā rīkojuma projektu par līdzekļu piešķiršanu no valsts budžeta programmas „Līdzekļi neparedzētiem gadījumiem”, lai daļēji segtu pašvaldību izdevumus līdz **15** *euro* apmērā par katru atskurbšanas telpā ievietoto personu un kopā ne vairāk kā **200 000** *euro*  apmērā. Atbilstoši 2017. gada 18.jūlija Ministru kabineta protokollēmuma (Prot. Nr. 36, 33 §) 2. punktā noteiktajam, **sākot ar 2018. gadu** MK lēmumā noteiktais izmaksājamās summas kopējais apjoms netiek ierobežots. Ņemot vērā VARAM rīcībā esošo informāciju, konstatējams, **ka valsts līdzfinansējums ir veicinājis pašvaldību brīvprātīgās iniciatīvas atskurbināšanas pakalpojumu organizēšanā**, jo pakalpojuma nodrošināšana attīstās, turklāt ar atšķirīgām pieejām, izmaksām un slodzēm. Katra pašvaldība, kura sniedz atskurbšanas pakalpojumu, ir atradusi savu visatbilstošāko risinājumu. Daļa pašvaldību, kuras neplāno veidot savas atskurbtuves, veido sadarbību ar pašvaldībām, kurās tādas ir.

Tādējādi saistībā ar atskurbtuvju darbības attīstību jāvērtē valsts un pašvaldību budžeta iespējas. Valsts kontroles 2018. gada 22. februāra revīzijas ziņojumā Nr. 2.4.1 – 47/2016 “Kā pašvaldībās tiek nodrošināta sabiedriskā kārtība” secināts, ka patlaban esošais atskurbināšanas pakalpojumu sniegšanas un finansēšanas modelis nav vērtējams kā efektīvs, tādēļ nepieciešams līdzekļu piešķiršanu atskurbināšanas pakalpojumiem no valsts budžeta programmas “Līdzekļi neparedzētiem gadījumiem” pārtraukt. Līdz ar to, saglabājot atskurbināšanas pakalpojumu organizēšanu arī turpmāk kā pašvaldības brīvprātīgo iniciatīvu būtu nepieciešams vienoties, kādā apjomā no valsts budžeta līdzekļiem līdzfinansējams atskurbināšanas pakalpojums, ņemot vērā, ka valsts finansējums pašvaldībām jānodrošina nepieciešamajā apjomā atbilstoši tām prasībām, kuras tiks noteiktas normatīvajos aktos. Šādu viedokli atbalsta vairums iesaistīto institūciju. Finansēšanas avots rodams jau esošajā budžeta piedāvājumā, piemēram, valsts pamatbudžeta ienākumi no alkohola akcīzes nodokļa, ņemot vērā alkohola pārdošanas, lietošanas un atskurbināšanas pakalpojuma savstarpējo saistību.

**2.** Atbilstoši 2016. gada 9. augusta Ministru kabineta protokollēmuma “Informatīvais ziņojums “Par sadarbības rezultātiem ar pašvaldībām par atskurbināšanas pakalpojumu sniegšanu, par pašvaldību praksi minētā pakalpojuma sniegšanā un priekšlikumiem turpmākai rīcībai šajā jomā”” (Prot. Nr. 71, 54. §) (turpmāk – MK protokollēmums) 2. punktā dotajam uzdevumam **Veselības ministrijai** sadarbībā ar Tieslietu ministriju, Iekšlietu ministriju, VARAM un Latvijas Pašvaldību savienību tika uzdots izstrādāt normatīvo aktu projektus par veselības pārbaudes apjomu pie personas ievietošanas atskurbtuvē un epidemioloģiskās drošības un higiēnas prasībām personu atskurbināšanas pakalpojumu nodrošināšanai un jāiesniedz izskatīšanai Ministru kabinetā līdz 2017. gada 30. decembrim. Atskurbšanas pakalpojumu sniegšanā svarīgi ir noteikt tiesisko ietvaru atskurbtuves darbībai, sniegt atskurbtuves un atskurbinošo pasākumu definējumu, prasības medicīniskajam un apkalpojošajam personālam, telpu atbilstību sanitāriem apstākļiem, u.c. Tiesiskā ietvarā būtu jāparedz pienākums no atskurbtuvēm iesniegt attiecīgajām valsts institūcijām datus par atskurbtuvju pakalpojumu izmantošanu, lai varētu analizēt informāciju par atskurbtuvju darbību kopumā.

Ņemot vērā iepriekšminēto, vēršam uzmanību, ka Veselības ministrija ir izstrādājusi Ministru kabineta noteikumu projektu “Higiēnas prasības personu atskurbināšanas pakalpojumu nodrošināšanai”, kurš izsludināts Valsts sekretāru 2018. gada 24. maija sanāksmē (Prot. Nr. 20, 29. §,VSS – 501).

**3.**Lai nodrošinātu MK protokollēmuma 3.punktā dotā uzdevuma izpildi, Iekšlietu ministrija ir izstrādājusi likumprojektu “Grozījumi likumā “Par policiju””, kurš izsludināts Valsts sekretāru 2018. gada 18. janvāra sanāksmē (Prot. Nr. 3, 12. §). Par likumprojektu saņemti Tieslietu ministrijas, Ārlietu ministrijas, Latvijas Pašvaldību savienības un Latvijas Lielo pilsētu asociācijas iebildumi. Lai panāktu vienošanos par izteiktajiem iebildumiem, 2018. gada 10. maijā tika organizēta starpinstitūciju sanāksme. Diemžēl vienošanās par visiem izteiktajiem iebildumiem netika panākta.

Līdz ar to ir jāturpina MK protokollēmumā doto uzdevumu izpilde un atskurbināšanas pakalpojumu attīstīšana pašvaldībās, tajā skaitā ietverot priekšlikumus ilgtermiņa perspektīvai, iespējams, **nododot personu atskurbināšanas funkciju pašvaldību autonomajā kompetencē, paredzot tam atsevišķu finansējumu.** Likuma “Par pašvaldībām” 11. panta pirmā un otrā daļa nosaka, ka Ministru kabinets likumā paredzētos gadījumos un Valsts pārvaldes iekārtas likumā noteiktajā kārtībā var deleģēt pašvaldībai atsevišķu pārvaldes uzdevumu. Deleģējot pārvaldes uzdevumu, Ministru kabinets nodrošina pašvaldībai finanšu līdzekļus, kas nepieciešami šā uzdevuma izpildei. Savukārt likuma “Par pašvaldībām” 8. pants nosaka, ka pašvaldībām var uzdot pildīt autonomās funkcijas, kas nav paredzētas šajā likumā, tomēr vienlaikus attiecīgi jānosaka papildus finansēšanas avoti, ja funkciju izpilde saistīta ar izdevumu palielināšanos, turklāt jauno funkciju izpildi organizē un par to atbild pašvaldības.

**4.**Jautājumā par atskurbtuvju funkcionalitātes aspektiem, **Iekšlietu ministrija** norāda, ka diskutējot par atskurbšanas telpu darbību un attīstot to darbības tiesisko pamatojumu, nav pieļaujams balstīties uz apsvērumiem, ka atskurbšanas telpu darbības un to ģeogrāfiskā pārklājuma attīstīšana ir nepieciešama kā policijas un citu represīvo institūciju rīks, lai uz laiku izolētu no sabiedrības vai pat “sodītu” personas, kas atrodas alkohola psihozes stāvoklī. Policijas kompetence pēc personas ievietošanas atskurbināšanai paredzētās telpās iestājas tikai pēc personu atskurbšanas un ietver sevī potenciāli izdarīto likumpārkāpumu izskatīšanu un personas saukšanu pie likumā paredzētās atbildības. Arī citu Eiropas valstu pieredze liecina, ka šīs personas tomēr nodalītas, atstājot likumpārkāpējus policijas kompetencē, bet bezpalīdzīgā situācijā nonākušām personām atskurbināšanu sniedzot par attiecīgu samaksu.

Iesaistīto ministriju ieskatā, atskurbšanas telpu izveide ir primāri vērtējama kā tā saukto “zemā sliekšņa pakalpojumu” attīstīšanas pasākums riskantas un kaitējošas alkohola lietošanas (žūpības) mazināšanas kontekstā, kas ir attīstāms, lai:

3.1. palielinātu sociālo dienestu un par alkoholisma profilaksi atbildīgo institūciju tiešu piekļuvi alkoholu ļaunprātīgi un riskanti lietojošām personām un būtiski vairotu šo dienestu intervences iespējas alkoholisma izplatības mazināšanā;

3.2. veicinātu alkoholisma un riskantas un kaitējošas alkohola lietošanas riska grupā esošu personu motivāciju brīvprātīgi pievērsties alkoholisma ārstēšanas programmām;

3.3. mazinātu ļaunprātīgas alkohola lietošanas izraisītu nāves gadījumu skaitu, kā arī citu sociālo un bioloģisko kaitējumu, ko nodara ļaunprātīga un riskanta alkohola lietošana.

**5.**Ministru kabinets jau šobrīd (atbilstoši MK lēmumam) ir noteicis VARAM par atbildīgo iestādi priekšlikumu sagatavošanai turpmākai rīcībai atskurbšanas pakalpojumu sniegšanā. Ņemot vērā uzdevuma sarežģītību un to, ka tas ir izteikts starpnozaru jautājums, Ministru kabineta tālākie lēmumi atskurbtuvju jautājumos tiks pieņemti, izpildot MK protokollēmumā noteiktos uzdevumus, kā arī izskatot VARAM sagatavoto informatīvo ziņojumu “Par progresu atskurbtuvju izveidē pašvaldībās”. Pēc jautājumu izskatīšanas Ministru kabinetā attiecīgie lēmumi tiks nosūtīti Komisijai.

Ministru prezidents M.Kučinskis

Iesniedzējs: Vides aizsardzības un reģionālās

attīstības ministrs K.Gerhards